
RAPORT
asupra cererii de reexaminare formulate de Preşedintele României asupra

Legii privind înfiinţarea, organizarea şi funcţionarea asociaţiilor de proprietari

În conformitate cu prevederile art. 61 şi art.135 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre reexaminare cu Legea privind înfiinţarea, organizarea şi funcţionarea asociaţiilor de proprietari, trimisă cu adresa nr. P.L.x. 544/2006/2007 din 4 iunie 2007 şi înregistrată sub nr.31/827/2006 din 5 iunie 2006. 
Această lege, adoptată de Camera Deputaţilor şi de Senat, cu respectarea prevederilor art. 75 şi ale art. 76 alin.(1) din Constituţia României, republicată, a fost transmisă spre promulgare Preşedintelui României la data de 16 martie 2007.
În conformitate cu dispoziţiile art. 77 alin. (2) din Constituţie, Preşedintele României a formulat o cerere de reexaminare  pentru următoarele considerente: 

· reformularea dispoziţiilor alin.(2) al art.21, considerate ca fiind excesive şi imprecise. Astfel, prin cererea de reexaminare  se consideră că ar fi mai potrivit ca legea să prevadă posibilitatea şi nu obligaţia depunerii unei garanţii suficiente şi îndestulătoare, de către cenzor sau membrii comisiei de cenzori, la cererea asociaţiei de proprietari. Aceasta, deoarece potrivit art. 33 alin.(1) al Legii, cenzorii nu au atribuţii de natură a obliga asociaţia de proprietari sau pe membrii acesteia. De asemenea, se precizează că sintagma „suficientă şi îndestulătoare” privind garanţia menţionată este prea vagă, în raport cu cerinţele ferme şi clar exprimate de Curtea Europeană a Drepturilor Omului într-un număr foarte mare de cauze, în care s-a statuat că „legea trebuie să fie clară şi previzibilă”;
· eliminarea alin.(5) şi (6) ale art.25, care reglementează scutirea unei anumite categorii de locatari de la plata cheltuielilor pentru funcţionarea si întreţinerea ascensoarelor, respectiv plata unor servicii suplimentare, cum sunt cele de pază a imobilelor. Se consideră că aceste aspecte ţin de organizarea fiecărei asociaţii de proprietari în parte, astfel încât este inoportună reglementarea lor prin lege, care trebuie să-şi păstreze sfera generală de aplicare.
Urmare a cererii de reexaminare trimisă de Preşedintele României, Senatul, în calitate de primă Cameră sesizată, a reluat dezbaterile şi a adoptat Legea privind înfiinţarea, organizarea şi funcţionarea asociaţiilor de proprietari în şedinţa din 30.05.2007, cu respectarea prevederilor art. 76 alin. (1) din Constituţia României, republicată.

În conformitate cu prevederile art.61 din Regulamentul Camerei Deputaţilor, republicat, Comisia a reluat dezbaterile asupra legii în raport de solicitările din cererea de reexaminare, în şedinţa din 20 iunie 2007.
La dezbaterea cererii de reexaminare au fost prezenţi 18 deputaţi, din totalul de 28 de membri ai Comisiei.
În urma dezbaterilor şi a punctelor de vedere exprimate, membrii Comisiei au hotărât, cu majoritate de voturi (2 abţineri), să supună plenului Camerei Deputaţilor, spre dezbatere şi adoptare, Raportul asupra cererii de reexaminare formulate de Preşedintele României asupra Legii privind înfiinţarea, organizarea şi funcţionarea asociaţiilor de proprietari cu amendamente admise, care sunt redate în anexa la prezentul raport.
În raport de obiectul şi conţinutul său, proiectul de lege face parte din categoria legilor organice.
PREŞEDINTE,



SECRETAR,

  Sergiu ANDON



George BĂEŞU

Expert,

Valentin Dumitru
ANEXA. AMENDAMENTE ADMISE
	Nr. crt.
	Text adoptat de Senat
	Text adoptat de Comisie

(autorul amendamentului)
	Motivarea amendamentelor propuse

	1. 
	Art.21.-      


     (2)  Cenzorul sau membrii comisiei de cenzori trebuie, obligatoriu, să aibă cel puţin studii medii şi depun, la cererea conducerii asociaţiei de proprietari, într-un cont bancar al asociaţiei de proprietari, o garanţie suficientă şi îndestulătoare, pe baza unui contract de garanţie încheiat în acest sens. Cuantumul garanţiei nu poate fi mai mic decât media anuală a totalului cheltuielilor lunare ale asociaţiei.
   
	Art.21.-    
         (2)  Cenzorul sau membrii comisiei de cenzori trebuie să aibă cel puţin studii medii şi pot depune, dacă adunarea generală a asociaţiei de proprietari hotărăşte astfel, într-un cont bancar al asociaţiei de proprietari, o garanţie suficientă şi îndestulătoare, pe baza unui contract de garanţie încheiat în acest sens. Cuantumul garanţiei nu poate fi mai mic decât media anuală a totalului cheltuielilor lunare ale asociaţiei.
Autor: deputat Florin Iordache
	Pentru eliminarea constrângerilor de ordin financiar ce pot apărea în cadrul asociaţiei de proprietari.

	2. 
	Art.25.- 
           (5) Nu contribuie la plata cheltuielilor aferente consumului de energie electrică  pentru funcţionarea ascensorului sau a ascensoarelor şi pentru reparaţiile sau reviziile ascensorului sau a ascensoarelor proprietarii şi persoanele care locuiesc în apartamente situate la subsol, demisol, parter, mezanin, precum şi la etajul 1 din condominiile fără mezanin, în cazul condominiilor care nu au amplasate la etajele superioare băi, spălătorii, uscătorii. Persoanele în cauză nu contribuie la cheltuielile cu privire la ascensor sau ascensoare, în baza unor declaraţii pe proprie răspundere, date către asociaţia de proprietari, că nu folosesc ascensorul sau ascensoarele.
           
	Alin.(5) al art.25 se elimină.
Autor: deputat Florin Iordache

	Pentru eliminarea inechităţilor ce pot să apară între proprietari.

	3. 
	Art.25.- 
        (6) Plata serviciilor de pază – bodyguarzi – nu este obligatorie.
	Alin.(6) al art.25 se elimină.
Autor: deputat Florin Iordache
	Pentru eliminarea inechităţilor ce pot să apară între proprietari.

